একজন অভিনেত্রী হিসেবে একটু একটু করে নাট্যাঙ্গনে নিজের আলাদা একটি অবস্থান তৈরী করে নিচ্ছেন যশোহরের মেয়ে মুনিয়া। তন্ময় তানসেন ও রিপন নবীর পরিচালনায় ডেইলি সোপ ‘অগ্নিপথ’-এ অভিনয়ের মধ্যদিয়ে নাট্যাঙ্গনের সাথে মুনিয়ার সম্পৃক্ততা ঘটে। এরপর থেকে এখন পর্যন্ত প্রায় দশটি খ- নাটক ও দশটি ধারাবাহিক নাটকে অভিনয় করেছেন নবাগত এই জনপ্রিয় অভিনেত্রী। এরইমধ্যে মুনিয়া নতুন ধারাবাহিক নাটক বিবিসি’র ‘উজান গাঙ্গের নাইয়্যা’ ধারাবাহিক নাটকেও কাজ করছেন। নাটকটি যৌথভাবে পরিচালনায় করছেন জর্জিশ বাশার ও গিয়াসউদ্দিন সেলিম। এ নাটকে জনপ্রিয় নাট্যাভিনেতা ফজলুর রহমান বাবুর শ্যালিকা চরিত্রে অভিনয় করছেন। মুনিয়া বলেন ,‘ উজান গাঙ্গের নাইয়্যা দর্শককে মুগ্ধ করবে এটা নিশ্চিত বলতে পারি। কারণ গল্প থেকে শুরু করে এর নির্মাণশৈলী সবকিছুই হচ্ছে অসাধারন। আমার চরিত্রটি নিয়েও আমি দারুণ আশাবাদী। সবার কাছে দোয়া চাই যেন আগামীতেও ভালো ভালো কাজ করে যেতে পারি। ’ মুনিয়া অভিনীত প্রথম খন্ড নাটক ছিলো ইমরাউল রাফাত পরিচালিত ‘চুম্বক’। তার অভিনীত মাহফুজ আহমেদ পরিচালিত ধারাবাহিক নাটক ‘আমাদের ছোট নদী চলে বাঁকে বাঁকে’ এবং শাহাদাত হোসেন সুজন পরিচালিত ডেইলি সোপ ‘শোধ’ নিয়মিতভাবে এটিএন বাংলায় ও জিটিভিতে প্রচার হচ্ছে। খুব শিগগিরিই প্রচারে আসছে মুনিয়া অভিনীত রুলিন রহমান পরিচালিত নতুন ধারাবাহিক নাটক ‘মায়াঘর’। মুনিয়া অভিনীত সর্বশেষ দর্শকপ্রিয় নাটক হচ্ছে চয়নিকা চৌধুরী পরিচালিত ‘ভোরের আলো’। এছাড়া খুব শিগগরিই প্রচার আসবে একই পরিচালকের ‘ক্যারিয়ার’ নাটকটি। শুধু নাটকেই নয় বিজ্ঞাপনেও তার উপস্থিতি রয়েছে। মুনিয়া প্রথম বিজ্ঞাপনে মডেল হন আরিফ-এর পরিচালনায় ‘বিএসআরএম’ স্টিলের। সর্বশেষ তিনি সৈয়দ আপন আহসানের নির্দেশনায় ‘ডাবুর মেসওয়াক’-এর বিজ্ঞাপনে মডেল হিসেবে কাজ করেছেন। নর্থসাউথ ইউনিভার্সিটিতে ইলেকট্রিক্যাল ইঞ্জিনিয়ারিং-এ অধ্যয়নরত মুনিয়ার পুরো নাম নাজমুস শাহাদাত মুনিয়া। নিজিকে একজন ভালো অভিনেত্রী হিসেবেই প্রতিষ্ঠিত করতে চান ৫ সেপ্টেম্বর জন্ম নেয়া এই অভিনেত্রী।